ต่อลมหายใจอีกเฮือก DTAC คว้าคลื่น 2300MHz จาก “ทีโอที”
ต่อลมหายใจอีกเฮือก DTAC คว้างานคู่ค้าโครงข่ายคลื่นความถี่ 2300MHz ของ "ทีโอที คาดเซ็นสัญญาใน Q4/60
24 พ.ค. 2560

บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ระบุว่า เมื่อวันที่ 24 พ.ค.ที่ผ่านมา ได้รับหนังสือจากบริษัท ทีโอที จำกัด (มหาชน) ที่แจ้งว่าคณะกรรมการของทีโอที ได้มีมติเห็นชอบให้ทีโอทีดำเนินการให้มีการทำสัญญากับกลุ่มบริษัทในการเป็นคู่ค้าให้บริการไร้สายบนโครงข่ายคลื่นความถี่ 2300 เมกะเฮิร์ตซ์ (MHz) ซึ่งกลุ่มบริษัทจะเข้าดำเนินการเจรจาสัญญาต่าง ๆ ที่เกี่ยวข้องกับทีโอที และคาดว่าจะเจรจาได้ข้อยุติและเข้าทำสัญญาได้ภายในไตรมาส 4/60
สำหรับข้อเสนอของกลุ่มบริษัท ได้เสนอว่าบริษัท เทเลแอสเสท จำกัด ซึ่งเป็นบริษัทย่อย จะให้เช่าเครื่องและอุปกรณ์โทรคมนาคมและรับจ้างบำรุงรักษาโครงข่ายให้กับทีโอที ขณะที่บริษัท ดีเทค ไตรเน็ต จำกัด ซึ่งเป็นบริษัทย่อย จะรับซื้อความจุโครงข่าย 60% ของความจุโครงข่ายทั้งหมด โดยส่วนหนึ่งของข้อเสนอของกลุ่มบริษัทระบุว่า บริษัท ดีแทค ไตรเน็ต จำกัด เสนอผลตอบแทนคงที่ให้กับทีโอที เป็นจำนวนปีละ 4.51 พันล้านบาท ภายใต้เงื่อนไขบางประการ
อย่างไรก็ตาม ใบอนุญาตให้ใช้คลื่นความถี่สำหรับกิจการโทรคมนาคมคลื่นความถี่ 850 MHz และ 1800 MHz ที่บริษัทที่มีอยู่จะหมดอายุในปี 61